Tomba se tier Jagge sterf op 54 | Netwerk24
Tomba se tier Jagge sterf op 54
09 Julie 2020 14:24
Finn Christian Jagge in Switserland in aksie kort voor sy uittrede in 2000. Foto: Getty Images
Finn Christian Jagge, Noorweë se Olimpiese slalom-skikampioen in 1992, is op die ouderdom van 54 dood.
Volgens sy vrou, Trine-Lise, is hy weens ’n “akute siekte” dood.
Jagge het in 1992 groot roem by die Olimpiese Winterspele in Albertville, Frankryk, verwerf toe hy die oorweldigende gunsteling, Italië se legendariese Alberto Tomba, om die goud in die slalom-ski-item geklop het. Tomba het by daardie Spele gepoog om die eerste Alpynse skiër te word om vier goue medaljes te verower. Hy moes uiteindelik met silwer tevrede wees.
Jagge het benewens sy Olimpiese triomf ook sewe keer in Wêrelbeker (WB)-kompetisies koning gekraai.
Hy het in 2000 – in sy laaste WB-kompetisie ná ’n loopbaan van 15 jaar – in ’n aandpak en met ’n strikdas en ’n sonbril aan geski. – Reuters
Meer oor: Finn Christian Jagge | Slalom-Ski | Oorlede
Nagmerrie vir SA skiër toe hyser vassteek
2 Oos-Kapenaars ski by Jeugspele